text: [{"text_idx": "#000004", "text": "Mr. Popp gj\u00f8rdist Mr. Poppkorn"}, {"text_idx": "#000005", "text": "Ka\u0301ri Jacobsen hevur veri\u00f0 i\u0301myndin av f\u00f8royskum poppi si\u0301\u00f0an 80\u2019a\u0301rini og hevur veri\u00f0 vi\u00f0 i\u0301 flestu v\u00e6leydna\u00f0u poppto\u0301nleika verk\u00e6tlanunum t.d. Nalja, Malan Ey\u00f0usdo\u0301ttir og Brandur Enni. Ti\u0301 er ta\u00f0 kanska heldur ikki so skelkandi, at ny\u0301ggjasta verk\u00e6tlanin Poppkorn gj\u00f8rdist so v\u00e6l eydna. Vit hava hitt Ka\u0301ra i\u0301 uppt\u00f8kuh\u00f8lunum ytst a\u0301 Amager."}, {"text_idx": "#000006", "text": "Ka\u0301ri er sera fryntligur og bjo\u0301\u00f0ar kaffi u\u0301r si\u0301ni Senseo kaffimaskinu. H\u00f8lini eru hugnalig. Listin a\u0301 veggjunum er ny\u0301mo\u0301tans, og innbu\u0301gvi\u00f0 er ikki no\u0301gv i\u0301 sto\u0301ru luftigu h\u00f8lunum. Her er kekka a\u0301 tann kula ma\u0301tan. Ka\u0301ri og samstarvfelagin hja\u0301 honum, Jakob, hava yvirtiki\u00f0 h\u00f8lini fra\u0301 Media Music vi\u00f0 Ey\u00f0finni Jensen og Leivi Thomsen. Hetta er karmurin um arbei\u00f0sdagin hja\u0301 Ka\u0301ra. Hann livur av at gera og skriva to\u0301nleik. Ta\u0301 vit koma inn, situr hann ju\u0301st og arbei\u00f0ir vi\u00f0 eini jinglu til MTV. Enn er hann ikki grei\u00f0ur yvir, um hann f\u00e6r uppga\u0301vuna, men jinglan ljo\u0301\u00f0ar kul, so hv\u00f8r veit."}, {"text_idx": "#000007", "text": "Ju\u0301st sjo\u0301nvarpsjinglur er naka\u00f0, i\u00f0 Ka\u0301ri arbei\u00f0ir no\u0301gv vi\u00f0. Markna\u00f0urin er b\u00e6\u00f0i danskur og altjo\u0301\u00f0a. Hann sigur, at hann f\u00e6st vi\u00f0 ju\u0301st ta\u00f0, sum hann tendrar uppa\u0301, ta\u00f0 at skapa naka\u00f0. A\u0301hugin liggur i\u0301 at skriva to\u0301nleik og produsera og ta\u00f0 sleppur hann her. Hann stoypir ku\u0301lur til onnur. Hann heldur ikki, at hansara perso\u0301nligheit er ta\u00f0 slagi\u00f0, sum vil sleppa a\u0301 ein pall at sp\u00e6la. Hann hevur ta\u00f0 sera gott vi\u00f0 at sita aftan fyri og lata onnur taka\u00f0 s\u00e6r pallarbei\u00f0inum. Ta\u0301 tu\u0301 upptra\u00f0kar, handlar ta\u00f0 um at vera i\u0301 fokus. Hetta heldur hann ikki vera so a\u0301hugavert. Ta\u00f0 er behaligt at hava eina fra\u0301st\u00f8\u00f0u. Fo\u0301lk vi\u0301sa a\u0301huga i\u0301 ti\u0301 tu\u0301 gert, heldur enn hv\u00f8r tu\u0301 ert."}, {"text_idx": "#000008", "text": "I\u0301 2005 bru\u0301kti Ka\u0301ri umlei\u00f0 tri\u0301ggjar ma\u0301na\u00f0ar til at skriva og innsp\u00e6la to\u0301nleikin til Poppkorn. Ein fl\u00f8ga, i\u00f0 nu\u0301 hevur selt n\u00e6stan try\u0301tu\u0301sund eint\u00f8k og sum enn selur v\u00e6l, sum eitt eyka\u00f0 her\u00f0aklapp var\u00f0 bo\u0301lkurin valdur til besta ny\u0301ggja bo\u0301lk. a\u0301 Planet Awards. Ho\u0301ast t\u00e6r fimm, i\u00f0 standa a\u0301 pallinum eru andliti\u00f0 u\u0301t eftir, so er Ka\u0301ri ma\u00f0urin aftan fyri t\u00e6r. Sum sangskrivari, framlei\u00f0ari og to\u0301nleikari eigur hann sto\u0301ra \u00e6ru i\u0301 hesi hei\u00f0ursl\u00f8nini. Hann sigur seg eisini vera \u00f8giliga takksaman fyri hendan hei\u00f0urin. \u201cEg haldi, at ta\u00f0 er stuttligt, at hatta slagi\u00f0 av to\u0301nleiki f\u00e6r vi\u00f0urkenning. Eg eri eisini gla\u00f0ur gentunnar vegna. T\u00e6r hava arbeitt so hart og hava veri\u00f0 so \u00f8giliga motivera\u00f0ar. Ta\u00f0 er eisini flott at vinna a\u0301 einum bo\u0301lki sum Lama Sea\u201d, sigur Ka\u0301ri."}, {"text_idx": "#000010", "text": "Ka\u0301ri hevur kent Ey\u00f0finn Jensen si\u0301\u00f0an studentasku\u0301lan. Teir hava samstarva\u00f0 to\u0301nleikaliga fleiri fer\u00f0ir. Ti\u0301 hevur Ka\u0301ri kent Lillian, si\u0301\u00f0an hon var\u00f0 f\u00f8dd. Ti\u0301 kundi samstarvi\u00f0 tykst nokkso upplagt, men upprunin til Poppkorn er eitt sindur tilvildarligur. Ey\u00f0finn hev\u00f0i skriva\u00f0 eitt lag til Lillian, i\u00f0 tey \u00e6tla\u00f0u at melda hana til danska Barnaprixi\u00f0 MGP vi\u00f0. Ey\u00f0finn sendi Ka\u0301ra lagi\u00f0 til umm\u00e6lis. Ka\u0301ri festi seg beinanvegin vi\u00f0 r\u00f8ddina hja\u0301 Lillian. \u201cLillian dugir v\u00e6l at syngja, so hevur hon eina r\u00f8dd, i\u00f0 passar v\u00e6l til teenpopp. Hon s\u00e6r gott u\u0301t og hevur star quality. Hon hevur go\u0301\u00f0a orku og er u\u0301tatvend. Harumframt hevur hon eisini eina o\u0301tru\u0301liga dri\u0301vmegi.\u201d, sigur Ka\u0301ri."}, {"text_idx": "#000011", "text": "Ka\u0301ri sigur, at hann hevur fleiri fer\u00f0ir hugsa\u00f0 um at stovna\u00f0 ein f\u00f8royskan poppbo\u0301lk. Men nu\u0301 vo\u0301ru karmarnir knappiliga r\u00e6ttir. Lillian savna\u00f0i bo\u0301lkin, Ey\u00f0finn var umbo\u00f0sma\u00f0ur og fekk alt ta\u00f0 praktiska at rigga, og Ka\u0301ri gj\u00f8rdi to\u0301nleikin. Tey fo\u0301ru beint i\u0301 gongd vi\u00f0 at hugsa um konsepti\u00f0. Hvussu tekstir og to\u0301nleikur skuldu vera. T.d. ein veitslusangur, nakrar k\u00e6rleiksballadur og so framvegis."}, {"text_idx": "#000012", "text": "Ka\u0301ri grei\u00f0ur fra\u0301, at hann hev\u00f0i allati\u0301\u00f0ina i\u0301 huga, at poppur er fleirmedialur, tu\u0301 noy\u00f0ist at hugsa i\u0301 heildarkonseptum. Ta\u00f0 er ikki bara at fara i\u0301 hagan, vi\u00f0 eini rey\u00f0vi\u0301nsfl\u00f8sku og einum kassagittara. Poppur er handverk og i\u0301bla\u0301stur. \u201cSja\u0301lvandi er ta\u00f0 hart arbei\u00f0i, men ikki minst hesufer\u00f0 var ta\u00f0 eisini stuttlig uppga\u0301va\u201d, sigur Ka\u0301ri."}, {"text_idx": "#000013", "text": "Ka\u0301ri sigur, at tey alla ti\u0301\u00f0ina hava veri\u00f0 samd um, at u\u0301tga\u0301van skuldi vera av h\u00f8gari go\u0301\u00f0sku. I\u0301bla\u0301sturin kemur u\u0301r u\u0301theiminum, men somulei\u00f0is u\u0301r f\u00f8royskum sangsi\u00f0i. T.d. eitt lag sum Droymi mitt um dagin, ljo\u0301\u00f0i\u00f0 og u\u0301tsetingin er altjo\u0301\u00f0a, men sja\u0301lvur sangurin er r\u00e6ttiliga f\u00f8royskur."}, {"text_idx": "#000014", "text": "Men tey lupu ikki bara u\u0301t i\u0301 verk\u00e6tlanina. Vi\u00f0 konsertum a\u0301 ymisku festivalunum og u\u0301tvarpsu\u0301tga\u0301vu av gamla o\u0301lavs\u00f8kulagnum, fekk bo\u0301lkurin eitt sindur av royndum seinasta summar, og Ka\u0301ri og Ey\u00f0finn so\u0301u, at a\u0301hugi var fyri bo\u0301lkinum."}, {"text_idx": "#000015", "text": "Si\u0301\u00f0an var stakfl\u00f8gan av Sjeikinum send u\u0301t, sum ein seinasta royndarballo\u0301n. Ka\u0301ri sigur, at hetta var eitt \u00f8giliga natu\u0301rligt v\u00e6l av lagi\u00f0. Ti\u0301 ta\u00f0 egna\u00f0i seg so v\u00e6l til Poppkorn. Ta\u00f0 eru fyrimunir vi\u00f0, at leggja u\u0301t vi\u00f0 einum lagi\u00f0, i\u00f0 longu er kent millum fo\u0301lk. Sja\u0301lvt um lagi\u00f0 er gj\u00f8rt r\u00e6ttiliga radikalt um, so eru fo\u0301lk longu go\u0301\u00f0 vi\u00f0 ta\u00f0. Stakfl\u00f8gan var beinanvegin sera v\u00e6l mo\u0301ttikin, ti\u0301 kom fl\u00f8gan stutt eftir."}, {"text_idx": "#000016", "text": "Ka\u0301ri sp\u00e6ldi allan to\u0301nleikin inn i\u0301 Danmark. Systur hansara Ey\u00f0 sang somulei\u00f0is \u00f8ll ko\u0301rini inn i\u0301 uppt\u00f8kuh\u00f8lunum a\u0301 Amager. Sangurin hja\u0301 gentunum var\u00f0 tikin upp i\u0301 uppt\u00f8kuh\u00f8lunum hja\u0301 Ey\u00f0finni i\u0301 Havn. Alla ti\u0301\u00f0ina bleiv tilfari\u00f0 lagt upp umvegis alneti\u00f0. Hetta rigga\u00f0i fi\u0301nt, og vi\u0301sir hvussu li\u0301ti\u00f0 landam\u00f8rk og geografisk fra\u0301st\u00f8\u00f0a hevur at siga longur."}, {"text_idx": "#000017", "text": "Ka\u0301ri livir av at skriva to\u0301nleik, hetta er livibrey\u00f0i\u00f0. Men hann sigur, at idealisma eisini er vi\u00f0 i\u0301 ti\u0301. Hann metur Poppkorn, sett upp a\u0301 spi\u0301\u00f0sin, vera eitt slag av feministiskum statement. Alt ov fa\u0301 konufo\u0301lk eru i\u0301 almenna ru\u0301minum serliga i\u0301 politikki. Hetta er ein roynd at skapa nakrar f\u00f8royskar kvinnuligar fyrimyndir hja\u0301 gentum, i\u00f0 vaksa upp i\u0301 F\u00f8royum. Ka\u0301ri vo\u0301nar, at hetta kann hja\u0301lpa vi\u00f0 at broyta leiklutin hja\u0301 kvinnum i\u0301 almenna ru\u0301minum. \u201cHetta gevur f\u00f8royskum to\u0301nleiki ein annan vinkul. Eg haldi at ta\u00f0 er ty\u0301dningarmiki\u00f0, at f\u00f8roysk ungfo\u0301lk fa\u0301a okkurt f\u00f8roystkt at spegla s\u00e6r i\u0301.\u201d ."}, {"text_idx": "#000018", "text": "Poppkorn u\u0301tga\u0301van var\u00f0 ma\u0301lr\u00e6tta\u00f0 til f\u00f8royska markna\u00f0in, men ikki skr\u00e6ddaraseyma\u00f0. Fl\u00f8gan er r\u00e6ttiliga altjo\u0301\u00f0a. Ka\u0301ri heldur ikki, at serliga no\u0301gvar tillagingar skulu til, fyri at fl\u00f8gan kann u\u0301tgevast a\u0301 onkrum \u00f8\u00f0rum markna\u00f0i. \u201cAllir markna\u00f0ir eru ymiskir, ti\u0301 skulu alti\u0301\u00f0 tillagingar til. Men her er talan um sma\u0301vegis broytingar\u201d, sigur Ka\u0301ri.."}, {"text_idx": "#000019", "text": "Ka\u0301ri heldur, at no\u0301gv spennandi hendir a\u0301 f\u00f8royska to\u0301nleikapallinum. Go\u0301\u00f0skan er h\u00e6kka\u00f0 no\u0301gv seinastu a\u0301rini, heldur hann. Perso\u0301nliga metur hann, at Poppkorn og 200 eru mest ny\u0301skapandi bo\u0301lkarnir a\u0301 f\u00f8royska markna\u00f0inum i\u0301 l\u00f8tuni. Ba\u0301\u00f0ir bo\u0301lkarnir eru undirhald, men a\u0301 heilt hv\u00f8r si\u0301n ma\u0301ta. Ba\u0301\u00f0ir bo\u0301lkar bro\u0301ta fra\u0301 f\u00f8royska to\u0301nleikapallinum a\u0301 no\u0301gvar ma\u0301tar. \u201c200 er cool, og lat nu\u0301 vera vi\u00f0 at skriva kul, ti\u0301 teir eru cool a\u0301 tann sto\u0301rby\u0301arkenda ma\u0301tan. Teir hava humor og punkattitudu, og ta\u00f0 riggar hja\u0301 teimum. Ta\u00f0 haldi eg eisini, at ta\u00f0 ger hja\u0301 Poppkorn.\u201d."}, {"text_idx": "#000020", "text": "Poppur er so no\u0301gv ymiskt"}, {"text_idx": "#000021", "text": "Ka\u0301ri hevur veri\u00f0 vi\u00f0 i\u0301 flestu v\u00e6leydna\u00f0u f\u00f8roysku poppto\u0301nleika verk\u00e6tlanunum, sum Nalja, Malan Ey\u00f0usdo\u0301ttir, Malan Thomsen, Brandur Enni og i\u0301 fj\u00f8r skriva\u00f0i hann ein sang til systur si\u0301na Ey\u00f0 Berghamar Jacobsen, i\u00f0 megna\u00f0i at fa\u0301a tri\u00f0ja pla\u0301ssi\u00f0 i\u0301 sto\u0301ru nor\u00f0urlendsku to\u0301nleikakappingini Nordic Unsigned. Ka\u0301ri er Mr. Popp i\u0301 F\u00f8royum. Vit spurdu hann, hvussu hann s\u00e6r si\u0301n leiklut a\u0301 f\u00f8royska to\u0301nleikapallinum. Hann var ikki no\u0301gv fyri at meta um hetta og helt, at ta\u00f0 ma\u0301ttu onnur meta um. Hann vo\u0301nar bara, at hann kann flyta n\u00f8kur m\u00f8rk og geva f\u00f8royskum to\u0301nleiki okkurt."}, {"text_idx": "#000022", "text": "\u201cFo\u0301lk tosa um meg sum popp-sangskrivara, ella poppprodu\u0301sara. Eg eri sangskrivari og produ\u0301sari. Ta\u00f0 er so no\u0301gv, sum er poppur, Fr\u00e6ndir er poppur. Popplist fl\u00f8gurnar \u2013 har er alt poppur. Onkur to\u0301nleikur, hevur kanska lyndi\u00f0 til at lefla meira fyri a\u0301hoyrarunum, men samanumtiki\u00f0 er to\u0301nleikur av skiftandi go\u0301\u00f0sku innan allar genrur. Eg haldi ikki, at poppto\u0301nleikur er betur ella verri enn fo\u0301lkato\u0301nleikur, rokkur, jass ella naka\u00f0 anna\u00f0\u201d"}, {"text_idx": "#000023", "text": "Vit spurdu hvat er ta\u00f0, sum ger, at hann f\u00e6st so no\u0301gv vi\u00f0 poppto\u0301nleik? \u201cPoppur tiltrekkir \u2013 Hetta er to\u0301nleikur, i\u00f0 kemur u\u0301t til no\u0301gv \u2013 Ta\u00f0 sny\u0301r seg um fo\u0301lki\u00f0. Go\u0301\u00f0ur poppur skal vera eitt spegl av samti\u0301\u00f0ini og hevur eina viktiga funktio\u0301n i\u0301 samfelagnum. Ta\u0301 man situr og ger innatvendan to\u0301nleik, sum eingin hoyrir, fer ta\u00f0 ikki u\u0301t i\u0301 samfelagi\u00f0. Eg haldi ikki, at man skal ikki undirmeta pop. Ting, sum kunnu virka grunn, kunnu hava dy\u0301pd, og umvent kunnu ting, sum virka dju\u0301p, vera grunn.\u201d"}, {"text_idx": "#000024", "text": "Ka\u0301ri f\u00e6\u00f0st vi\u00f0 no\u0301gvar ymiskar verk\u00e6tlanir. Poppkorn er bert ein av teimum, vit spurdu hann, um Poppkorn var ein d\u00f8gnfluga, ella um hann kundi hugsa\u00f0 s\u00e6r, at arbeitt vi\u00f0 gentunum aftur? \u201cTa\u00f0 hevur ju\u0301 gingi\u00f0 \u00f8giliga v\u00e6l, so ti\u0301 er hugurin heilt vi\u0301st til sta\u00f0ar at gera okkurt aftur\u201d, svara\u00f0i Ka\u0301ri. Eg lati hann sleppa aftur til MTV jingluna og fari u\u0301t u\u0301r uppt\u00f8kuh\u00f8lunum i\u0301 danska kavan u\u0301ti a\u0301 Amager."}, {"text_idx": "#000026", "text": "Ljo\u0301\u00f0f\u00f8ri: Tangentar, ko\u0301r, gittar til leguba\u0301l og trummir."}, {"text_idx": "#000027", "text": "Poppkorn og PopTop til Poppkorn"}, {"text_idx": "#000028", "text": "Ta\u0301 sandsgenturnar i\u0301 Poppkorn komu til Sands vi\u00f0 si\u0301ni planet fyri besta ny\u0301ggja bo\u0301lk, vo\u0301r\u00f0u t\u00e6r hei\u00f0ra\u00f0ar sum hetjur. 150-200 sandingar vo\u0301ru samla\u00f0ir i\u0301 ungamannafelagshu\u0301sinumVirkinum, ungmannafelagi\u00f0 bjo\u0301\u00f0a\u00f0i PopTop og Poppkorn."}, {"text_idx": "#000029", "text": "\u201cTit eru ein stotleiki fyri Sands bygd og fyri Sandoynna\u201d, seg\u00f0i borgarstjo\u0301rin a\u0301 Sandi millum anna\u00f0, ta\u0301 hann helt r\u00f8\u00f0u fyri sandsgentunum i\u0301 Poppkorn a\u0301 ha\u0301ti\u0301\u00f0arhaldi i\u0301 ungamannafelagshu\u0301sinumVirkinum sunnukv\u00f8ldi\u00f0. Pa\u0301ll a\u0301 Reynatu\u0301gvu mintist aftur a\u0301, at hava hitt hesar fittu men sera nerv\u00f8su genturnar aftan fyri pallin a\u0301 Mju\u0301S festivalinum, beint a\u0301\u00f0renn fyrstu framf\u00f8rsluna hja\u0301 bo\u0301lkinum. Hann helt fyri, at ta\u0301 hev\u00f0i hann forsvori\u00f0, at t\u00e6r skuldu fara at bli\u0301va a\u0301rsins besti ny\u0301ggji bo\u0301lkur. Men menningin hevur veri\u00f0 o\u0301tru\u0301lig."}, {"text_idx": "#000033", "text": "L\u00f8tan gj\u00f8rdist stak v\u00e6l eydna\u00f0 eini 150-200 fo\u0301lk h\u00f8vdu leita s\u00e6r i\u0301 Virki\u00f0, har var\u00f0 bjo\u0301\u00f0a kakir og kaffi til tey vaksnu og PopTop og poppkorn til b\u00f8rnini."}, {"text_idx": "#000034", "text": "Poppkorn selur sum heitt brey\u00f0"}, {"text_idx": "#000035", "text": "Fl\u00f8gan hja\u0301 Poppkorn la\u0301 a\u0301 tri\u00f0jovastu ro\u0301k a\u0301 s\u00f8lulistanum hja\u0301 3\u2019aranum fyri 2005, hetta ho\u0301ast fl\u00f8gan ikki var\u00f0 givin u\u0301t fyrr enn i\u0301 desember. Hetta er sera flott, men fl\u00f8gan selur eisini v\u00e6l i\u0301 \u00f8\u00f0rum handlum umframt at fleiri virkir hava keypt fl\u00f8gur. Samla\u00f0a tali fyri 2005 er samb\u00e6rt umbo\u00f0smanninum hja\u0301 bo\u0301lkinum Ey\u00f0finn Jensen 2.700 eint\u00f8k."}, {"text_idx": "#000036", "text": "Til samanberingar hevur fl\u00f8gan, i\u00f0 la\u0301 ovast a\u0301 listanum hja\u0301 3\u2019aranum \u201cAlt\u201d hja\u0301 Kim Hansen selt 2.400 eint\u00f8k. Ey\u00f0finn sigur, at Poppkorn fl\u00f8gan enn selur v\u00e6l, og at tey 3000 eint\u00f8kini, i\u00f0 vo\u0301ru gj\u00f8rd i\u0301 fyrstu atl\u00f8gu, skjo\u0301tt eru uppi."}, {"text_idx": "#000037", "text": "Poppkorn er fimm ungar gentir av Sandi. Bo\u0301lkurin sp\u00e6ldi fyrstu fer\u00f0 a\u0301 Mju\u0301S festivalinum i\u0301 heimbygdini. T\u00e6r hava si\u0301\u00f0an sp\u00e6lt a\u0301 konsertum og festivalum kring allar F\u00f8royar. Aftan fyri genturnar standa gomlu poppsamstarvsfelagarnir Ey\u00f0fin Jensen og Ka\u0301ri Jacobsen. Poppkorn er i\u0301 uppskoti til planetina fyri besta ny\u0301ggja."}]